[pic] | KOMISIJA EVROPSKIH SKUPNOSTI |

Bruselj, 30.1.2009

COM(2009) 41 konč.

Predlog

SKLEP SVETA

o podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Sporazuma o partnerstvu AKP-ES

OBRAZLOŽITVENI MEMORANDUM

1. Svet Evropske unije je 18. februarja 2002 sklenil, da sprejme „ustrezne ukrepe“ proti Zimbabveju[1] na podlagi posvetovanj po členu 96 Sporazuma o partnerstvu AKP-ES[2]. Ti ukrepi so vključevali začasno ustavitev financiranja proračunske podpore in podpore projektom ter začasno ustavitev podpisa državnega indikativnega programa za 9. ERS, vendar izrecno niso vplivali na prispevke k humanitarnim operacijam ter projektom neposredne podpore prebivalstvu, zlasti v socialnih sektorjih ter na področju demokratizacije, spoštovanja človekovih pravic in pravne države. Vključevali so tudi začasno ustavitev izvajanja člena 12 Priloge 2 k Sporazumu o partnerstvu AKP-ES glede tekočih plačil in pretoka kapitala, kolikor je bilo potrebno za uporabo nadaljnjih omejevalnih ukrepov ter zlasti za zamrznitev sredstev.

2. Navedeni razlogi za uvedbo teh ukrepov so bile resne kršitve človekovih pravic ter svobode mnenja, združevanja in mirnega zborovanja. Bolj neposreden razlog pa so bili poskusi vlade Zimbabveja, da se preprečijo svobodne in poštene volitve, predvsem z zavračanjem dostopa mednarodnim opazovalcem volitev in medijem.

3. Na podlagi tretjega odstavka člena 2 Sklepa z dne 18. februarja 2002 naj bi se ti ukrepi uporabljali za obdobje dvanajst mesecev, vendar naj bi se preklicali, ko bi prevladujoče razmere zagotavljale spoštovanje človekovih pravic, demokratičnih načel in pravne države.

4. Svet je šestkrat, in sicer 18. februarja 2003[3], 19. februarja 2004[4], 17. februarja 2005[5], 14. februarja 2006[6], 19. februarja 2007[7] in 18. februarja 2008[8], ugotovil, da vlada Zimbabveja še vedno krši bistvene elemente iz člena 9 iz Sporazuma o partnerstvu AKP-ES ter da prevladujoče razmere ne zagotavljajo spoštovanja človekovih pravic, demokratičnih načel in pravne države, ter sklenil, da podaljša ukrepe proti Zimbabveju, vsakič za nadaljnjih 12 mesecev.

5. Kljub temu, da so po volitvah marca 2008 tri stranke (ZANU PF, MDC - T, MDC – M) septembra 2008 sklenile dogovor o delitvi oblasti, vse od februarja 2008 ni bilo napredka na področjih, ki so za EU zaskrbljujoča in so opredeljena v posvetovanjih po členu 96, vlada Zimbabveja pa ni sprejela nobenih pravih zavez in pozitivnih ukrepov za izboljšanje razmer. Poleg tega obstajajo dokazi o porastu političnega nasilja v državi, zlasti proti podpornikom MDC in zagovornikom človekovih pravic.

6. Revizija veljavnega sklepa, ki se izteče 20. februarja 2009, sovpada s pobudo Južnoafriške razvojne skupnosti o izvajanju dogovora o delitvi oblasti iz septembra 2008, ki jo je EU v celoti podprla, vendar je zastala.

7. Komisija lahko na tej stopnji ob upoštevanju zgornjih navedb predlaga samo podaljšanje sedanje politike, saj odprava ali celo le omilitev sedanjih ukrepov ni upravičena.

8. Komisija zato predlaga Svetu, naj sedanji sklep podaljša za nadaljnjih 12 mesecev do 20. februarja 2010. Ker predlagani sklep zadeva samo podaljšanje obstoječih ukrepov brez bistvenih sprememb, ni treba ponovno začeti posvetovanj z Republiko Zimbabve po členu 96 Sporazuma o partnerstvu AKP-ES.

9. Prav tako se predlaga, da se vlada Zimbabveja obvesti, in sicer s priloženim dopisom predsedniku Mugabeju, da je EU še vedno pripravljena na razpravo z zimbabvejskimi oblastmi o ponovni vzpostavitvi polnega sodelovanja z namenom oživitve državnega gospodarstva, ko bodo politične razmere to dopuščale.

10. Sklep je treba nenehno pregledovati in ukrepe preklicati, ko bodo zavladale razmere, ki zagotavljajo spoštovanje človekovih pravic, demokratičnih načel in pravne države.

Sklepna ugotovitev

11. Glede na zgoraj navedeno Komisija predlaga Svetu, naj sprejme priloženi osnutek predloga za sklep Sveta, s katerim se obdobje uporabe ukrepov proti Zimbabveju podaljša.

Predlog

SKLEP SVETA

o podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Sporazuma o partnerstvu AKP-ES

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 300(2) Pogodbe,

ob upoštevanju Sporazuma o partnerstvu AKP-ES, podpisanega v Cotonouju 23. junija 2000[9] in spremenjenega v Luksemburgu 25. junija 2005[10],

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Partnerskega sporazuma med državami AKP in ES[11], ter zlasti člena 3 Notranjega Sporazuma,

ob upoštevanju predloga Komisije,

ob upoštevanju naslednjega:

(1) S Sklepom Sveta 2002/148/ES[12] so bila posvetovanja z Republiko Zimbabve po členu 96(2)(c) Sporazuma o partnerstvu AKP-ES[13] sklenjena in sprejeti ustrezni ukrepi, kakor so opredeljeni v Prilogi k temu sklepu.

(2) S Sklepom 2008/158/ES[14] je bila uporaba ukrepov iz člena 2 Sklepa 2002/148/ES, ki je bila podaljšana do 20. februarja 2004 s členom 1 Sklepa 2003/112/ES[15], do 20. februarja 2005 s členom 1 Sklepa 2004/157/ES[16], do 20. februarja 2006 s členom 1 Sklepa 2005/139/ES[17], do 20. februarja 2007 s členom 1 Sklepa 2006/114/ES[18] in do 18. februarja 2008 s členom 1 Sklepa 2007/127/ES[19], podaljšana za nadaljnje obdobje 12 mesecev, tj. do 20. februarja 2009.

(3) Vlada Zimbabveja še naprej krši bistvene elemente, navedene v členu 9 Sporazuma o partnerstvu AKP-ES, sedanje razmere v Zimbabveju pa ne zagotavljajo spoštovanja človekovih pravic, demokratičnih načel in pravne države.

(4) Zato je treba podaljšati obdobje uporabe ukrepov –

SKLENIL:

Člen 1

Obdobje uporabe ukrepov iz člena 2 Sklepa 2002/148/ES se podaljša do 20. februarja 2010. Ukrepi se redno pregledujejo.

Dopis iz Priloge k temu sklepu se pošlje predsedniku Zimbabveja.

Člen 2

Ta sklep začne veljati na dan objave v Uradnem listu Evropske unije .

V Bruslju, […]

Za Svet

Predsednik […]

PRILOGA

Bruselj,

PISMO PREDSEDNIKU ZIMBABVEJA

Evropska unija pripisuje določbam člena 9 Partnerskega sporazuma AKP-ES izreden pomen. Spoštovanje človekovih pravic, demokratičnih institucij in pravne države so kot bistveni elementi Sporazuma o partnerstvu temelj naših odnosov.

Z dopisom z dne 19. februarja 2002 Vas je Evropska unija obvestila o svoji odločitvi, da je sklenila posvetovanja po členu 96 Sporazuma o partnerstvu AKP-ES in sprejela nekatere „ustrezne ukrepe“ v smislu člena 96(2)(c) navedenega sporazuma.

Z dopisi z dne 19. februarja 2003, 19. februarja 2004, 18. februarja 2005, 15. februarja 2006 in 21. februarja 2007 in 19. februarja 2008 Vas je Evropska unija obvestila o svojih odločitvah, da ne bo preklicala „ustreznih ukrepov“ in da bo podaljšala obdobje njihove uporabe do 20. februarja 2004, 20. februarja 2005, 20. februarja 2006, 20. februarja 2007, 20. februarja 2008 oziroma 20. februarja 2009.

Dvanajst mesecev pozneje Evropska unija meni, da na petih področjih iz Sklepa Sveta z dne 18. februarja 2002 ni bil dosežen bistven napredek.

Glede na zgoraj navedeno Evropska unija meni, da ustreznih ukrepov ni mogoče preklicati, in je sklenila podaljšati obdobje njihove uporabe do 20. februarja 2010.

Evropska unija želi ponovno poudariti, da s temi ukrepi ne kaznuje prebivalstva Zimbabveja ter da bo še naprej prispevala k operacijam humanitarne narave in projektom neposredne podpore prebivalstvu, zlasti projektom v socialnih sektorjih ter na področju demokratizacije, spoštovanja človekovih pravic in pravne države, na katere ti ukrepi ne vplivajo.

Evropska unija želi ponoviti, da uporaba ustreznih ukrepov v smislu člena 96 Sporazuma o partnerstvu AKP-ES ni ovira za politični dialog, kakor je opredeljen v členu 8 navedenega sporazuma.

Ob upoštevanju navedenega želi Evropska unija še enkrat poudariti pomembnost, ki jo pripisuje prihodnjemu sodelovanju med ES in Zimbabvejem, ter potrditi svojo pripravljenost za nadaljevanje dialoga in napredek v bližnji prihodnosti k razmeram, ko bo možna ponovna vzpostavitev polnega sodelovanja.

S spoštovanjem,

Za Komisijo Za Svet

[1] Prim. Sklep Sveta 2002/148/ES (UL L 50, 21.2.2002, str. 64). Poleg tega (glej sklepe Sveta za splošne zadeve z dne 18. februarja 2002) je Svet sprejel usmerjene sankcije SZVP (Skupno stališče Sveta 2002/145/SZVP in Uredba Sveta (ES) št. 310/2002 o nekaterih omejevalnih ukrepih proti Zimbabveju; UL L 50, 21.2.2002, str. 1–12).

[2] Posvetovanja po členu 96 so se začela zato, da bi se dogovorili o ukrepih, ki naj jih sprejme vlada Zimbabveja za izboljšanje razmer, zlasti glede petih zadev (konec vsakršne strpnosti vlade do političnega nasilja; čimprejšnje povabilo mednarodnim partnerjem, ki bi podprli prihajajoče volitve in opazovali njihov potek ter bi imeli dovoljenje za prisotnost na njih; zaščita svobode javnih občil; neodvisnost sodstva in spoštovanje njegovih odločitev; ter konec nezakonite zasedbe posesti).

[3] UL L 46, 20.2.2003, str. 25.

[4] UL L 50, 20.2.2004, str. 60.

[5] UL L 48, 19.2.2005, str. 28.

[6] UL L 48, 18.2.2006, str. 26.

[7] UL L 53, 22.2.2007, str. 23.

[8] UL L 51, 26.2.2008, str. 19.

[9] UL L 317, 15.12.2000, str. 3.

[10] UL L 209, 11.8.2005, str. 26.

[11] UL L 317, 15.12.2000, str. 376. Notranji sporazum, kakor je bil nazadnje spremenjen z Notranjim sporazumom z dne 10. aprila 2006 (UL L 247, 9.9.2006, str. 48).

[12] UL L 50, 21.2.2002, str. 64.

[13] UL L 317, 15.12.2000, str. 3.

[14] UL L 51, 26.2.2008, str. 19.

[15] UL L 46, 20.2.2003, str. 25.

[16] UL L 50, 20.2.2004, str. 60.

[17] UL L 48, 19.2.2005, str. 28.

[18] UL L 48, 18.2.2006, str. 26.

[19] UL L 53, 22.2.2007, str. 23.